เราคิดว่าเราเป็นโรคนี้อยู่น่ะค่ะ แต่ยังไม่ได้ไปพบแพทย์จริงจัง ถ้าเลือกได้ไม่อยากมีอาการแบบนี้เลย สาเหตุน่าจะเพราะเราเป็นนักวาดที่แข่งขันในโรงเรียนหลายครั้งแล้วชนะเสมอ พอมาแข่งนอกโรงเรียนมักแพ้ เราเลยชอบกดดันตัวเองให้เครียดเพื่อชนะ หลายๆครั้งที่อิจฉาคนอื่นแต่ไม่ได้แสดงออกและไม่ได้พูดจากลบใครให้เขาดูด้อยกว่า แต่ในใจลึกๆถ้ารู้ว่าคนนี้เด่นกว่าเราจะไม่เข้าไปอยู่ใกล้เพราะอาการจะกำเริบ และมันเริ่มเมื่อเราทำเพจวาดตัวละครคู่รักคู่หนึ่ง เราจริงจังกับการวาดคู่นี้มาก แต่หลังๆอีกคนดันไปอยู่กับคนอื่น คนเริ่มให้ความสนใจของคู่เราน้อยลง และมีเด็กใหม่สร้างเพจวาดอีก อายุน้อยและวาดสวย แต่เราไม่เคยไปก้าวก่ายว่าร้ายอีกคู่เลย เราได้แต่เก็บไว้คนเดียวเพราะไม่อยากสร้างความร้าวฉานกับใคร แต่ทุกครั้งที่กดเข้าโซเชียล เมื่อเห็นภาพวาดคู่นั้นเราอิจฉาและกินไม่ได้นอนไม่หลับ เราไม่อยากเป็นแบบนี้อีกแล้ว อยากหายค่ะ
สวัสดีค่ะ ความกดดัน ความเครียดในชีวิต หรือความรู้สึกเปรียบเทียบตนเองกับผู้อื่นนั้นจนเกิดความอิจฉานั้น สามารถเกิดได้ในคนปกติทั่วไปเมื่อต้องเผชิญปัญหาชีวิต หรือเมื่อรู้สึกว่ามีผู้ที่ทำได้ดีกว่าแต่อย่างไรก็ตามเป็นพฤติกรรมที่ไม่ได้ให้ความสุขทางใจ หรือแก้ปัญหาใดๆค่ะ อีกทั้งถ้ามีความรู้สึกอย่างนี้อยู่นานๆ อาจทำให้เกิดความเครียดสะสม จนเสี่ยงต่อการเป็นโรคจิตเวชบางชนิดเช่นโรคซึมเศร้า ภาวะอารมณ์เปลี่ยนแปลงจนรบกวนต่อการเรียน การทำงาน หรือมีผลต่อสุขภาพกาย ผลต่อการกิน การนอนขึ้นมาได้ค่ะแนะนำการตั้งสติในการใช้ชีวิต ทำสิ่งที่เราทำให้ดีที่สุดเท่าที่จะทำได้ โดยไม่จำเป็นต้องนำสิ่งที่เราทำได้ไปเปรียบเทียบกับผู้อื่น เพราะจะเป็นการบั่นทอนจิตใจมากกว่าจะมีผลดีใดๆ ร่วมยินดีเมื่อผู้อื่นได้ดี และคอยพัฒนาตนเองไปเรื่อยๆจะเป็นหนทางที่ดีกว่าค่ะ